Omnibus presentes litteras inspecturis, nos officialis Eduensis notum facimus quod Regnaudus de Sampigniaco, quondam filius Amici Pelliparii defuncti, in nostra presentia propter hoc specialiter constitutus, recognoscens et affirmans in jure coram nobis dominum Seguinum, quondam curatum de Sampigniaco defunctum, dedisse in perpetuum in puram et perpetuam elemosinam matrici ecclesie Eduensi triginta solidos Viennensium ex annuo redditu pro anniversario suo singulis annis in eadem ecclesia, inter festum Omnium Sanctorum et festum Beati Martini hyemalis imperpetuum faciendo, ipsi ecclesie imperpetuum singulis annis apud Sampigniacum inter dicta duo festa persolvendos, et eumdem Seguinum assedisse ac et assignasse imperpetuum dicte ecclesie Eduensi dictos triginta solidos Viennensium ex annuo redditu super bona inferius annotata: videlicet super domum suam apud Sampigniacum sitam, inter domum ecclesie de Sampigniaco ex una parte et terram Guillermi Grisot ex altera, cum appenditiis ipsius domus ante et retro; item, super vineam suam sitam subtus viam que tendit apud Chaigniacum, inter vineam capituli Eduensis ex una parte, et Campum Celerarii ex altera; item, super vineam suam sitam in Campo Bretun, inter vineam Galteri Porchot ex una parte, et vineam prioris de Chaigniaco ex alia; item, super tertium et quartum sextarium vinee site in territorio de la Praelle, quam tenet idem Regnaudus; item, super terram sitam in territorio de Pratis, inter terram Petri Bouym et terram Marie uxoris Stephani Lobereau; item, super pratum situm an Fontaigne Purrie, inter pratum hospitalariorum et terram Petri Lacurre, que omnia dictus Seguinus dicitur acquisivisse et que omnia dictus Seguinus dicto Regnaudo et ejus heredibus imperpetuum donavit donatione irrevocabili inter vivos, prout asserit Regnaudus prenotatus; item, quod dicta pecia terre de Pratis tenetur obligata et astricta dicte ecclesie Eduensi necnon et dicta vinea de Praelle similiter tenetur obligata et astricta dicte ecclesie Eduensi in duobus bossellis frumenti ad mensuram de Chaigniaco, singulis annis de costuma usque ad festum beati Martini hyemalis persolvendis. Promittit pro se et heredibus suis stipulatione sollempni premissa se soluturum et traditurum apud Sampigniacum inter duo festa predicta sine reclamatione aliqua dictos triginta solidos Viennensium ex annuo redditu pro dicto anniversario et dictos duos bosellos frumenti de costuma ad mensuram supradictam matrici ecclesie Eduensi supradicte, pro qua solutione dictorum triginta solidorum Viennensium ex annuo redditu et pro dictis duobus bossellis frumenti ad dictam mensuram ex annua costuma a dicto Regnaudo et ejus heredibus dicte ecclesie Eduensi integre pacifice et sine reclamatione aliqua, loco et termino imperpetuum persolvendis, dictus Regnaudus ypothecat, obligat et assignat dicte ecclesie Eduensi quamdam suam peciam terre sitam subtus Ulmum Roger, inter vineam Jocelini filii Andree Munerii et viam que tendit de Chaaliaco apud Sanctum Saturninum et vineam sitam inter vineam Rosselli dou Volsym et vineam domini Johannis de Edua militis; item, quamdam peciam terre sitam in Loucheria domine Menjardis et inter pratum curati de Chaaliaco, et pratum Gerodii de Marceio, volens et concedens dictus Regnaudus se et heredes, etc. Datum Edue et actum anno Domini Mº CCº LXXº mense decembris.